Lotte Henriksen (S), 1998-02-03:
Volden og terroren er i de seneste år kun taget til, og mord og voldtægter er blevet almindeligheder i det algeriske samfund.
Vi hører og ser beretninger om blodige massakrer med massemyrderier af hele landsbyers befolkninger, mænd, kvinder, børn, ja, sågar nyfødte; grufuldheder, der ryster os alle, og som vi på det kraftigste må fordømme og tage afstand fra.
Hvordan kan dette dog finde sted?
Hvorfor kan volden ikke stoppes, spørger vi os selv, vi, der lever i et fredfyldt land.
Situationen er ekstremt kompleks.
Kriminelle og islamistiske terrorgrupper myrder tilsyneladende løs, uden at regeringen griber ind og formår at stoppe terroristernes vanvittige angreb på civilbefolkningen.
Derfor har det været umuligt for FN at gribe ind, umuligt hidtil at hjælpe de civile ofre og samtidig skabe vilkår, der på sigt kan være med til at bringe landet på fode igen.
Verden omkring Algeriet ser dog nu, at man trods modviljen i Algeriet er nødt til at agere.
Forhåbentlig vil det med et øget internationalt pres lade sig gøre at komme yderligere i dialog med landets styre.
For 2 ugers tid siden lykkedes det for en EU-trojka at besøge landet, og her i februar er det også lykkedes for en EU-parlamentarikerdelegation at besøge Algeriet. Man kan godt, som jeg fornemmer forespørgerne vil, kritisere EU for ikke at have reageret for lang tid siden.
Vi må erkende, at det trods Algeriets tætte placering på Europa har været muligt for Frankrig i de forløbne 6 år at lykkes med netop at få EU til ikke at reagere.
Der er mange, ikke mindst historiske grunde til Frankrigs vurdering af
situationen i Algeriet, men efter dansk, skandinavisk og tysk pres er det nu heldigvis lykkedes med et fælles EU-initiativ og besøget af EU-trojkaen i Algeriet.
Der har været mange forskellige vurderinger i pressen af, hvad besøget i Algier har medført.
Men jeg vil gerne bruge denne lejlighed til at anerkende EU's initiativ og ikke mindst, at der nu er åbnet for dialogen.
Det giver forhåbninger om, at endnu flere interesserer sig for, hvad der foregår i Algeriet, og at det internationale pres på landet yderligere vil øges.
Flere besøgende vil følge besøget op.
Journalister vil begynde at undersøge massakrerne.
Snart vil der tegne sig et klarere billede af, hvorfor det er gået så galt i Algeriet, som det er.
EU har fået stillet foden i døren til Algeriet.
Og selv om regeringen i Algeriet hidtil på det kraftigste har afvist et FN-engagement i landet, støtter besøget alligevel forhåbninger om, at Mary Robinson, FN's højkommissær for menneskerettigheder, vil kunne besøge Algeriet i den nærmeste fremtid.
I hvert fald formulerede Derek Fatchett, den britiske viceudenrigsminister, efter besøget skuffelse over, at Algeriet endnu ikke er parat til at modtage besøg af FN's menneskerettighedsrepræsentant, underforstået at der har været lagt pres på Algeriets regering for, at FN i Genève skulle følge EU's besøg op, samt at denne åbning kunne finde sted på et senere tidspunkt.
Man kan altså vælge at vurdere EU-besøget optimistisk og tro, at det senere vil lykkes at få FN på banen i Algeriet.
Der er et enormt behov for at få sat fokus på menneskerettighedssituationen i Algeriet og få genskabt dialogen i landet.
Derfor er der behov for, at internationale organisationer og udenlandske medier frit kan rapportere om forholdene i Algeriet.
Men der er også behov for at støtte det civile samfund, og derfor har EU givet tilbud til Algeriets regering om støtte til ofrene for volden, et tilbud, som vi gerne vil bakke op om, og som vi på sigt gerne så udvidet til også at omfatte andre områder, der kan styrke den demokratiske, økonomiske og sociale udvikling i landet.
SF og Enhedslisten har fremsat et forslag til vedtagelse, som vi ikke kan støtte.
Vi mener, at EU's initiativer bør anerkendes, og vi mener også, at algeriere, som flygter fra Algeriet og søger asyl i Danmark, skal vurderes selvstændigt som andre flygtninge og ikke på forhånd have fået tilkendegivet, at de kan få flygtningestatus i Danmark.
På vegne af Socialdemokratiet, Venstre, De Konservative, De Radikale og CD skal jeg fremsætte følgende:
Forslag til vedtagelse »Folketinget fordømmer de hyppige, omfattende og barbariske myrderier i Algeriet og opfordrer regeringen til fortsat gennem EU og FN at arbejde for en afslutning af den politiske vold og terror og for en forbedring af menneskerettighedssituationen i Algeriet.
Folketinget opfordrer regeringen til fortsat at virke for, at Algeriets regering
- udvider og intensiverer samarbejdet med FN's højkommissær for menneskerettighederne og specialrapportører på menneskerettighedsområdet, og - giver internationale organisationer, NGO'er og udenlandske medier fri adgang til uafhængig rapportering om forholdene i Algeriet. Folketinget støtter EU's tilbud om humanitær bistand til ofrene for volden.
Folketinget understreger behovet for styrkede demokratiske institutioner, forbedring af retsvæsenet og af den økonomiske og sociale udvikling i Algeriet.«